Predkladacia správa

Vláda SR po prerokovaní konkretizácie Stratégie prijatia eura v SR určila Ministerstvo financií SR za Národného koordinátora procesu zavedenia eura v Slovenskej republike a uznesením č. 862 z 8. septembra 2004 zadala úlohu vypracovať Národný plán zavedenia eura v SR. Vláda zároveň odporučila guvernérovi NBS spolupracovať pri vypracovaní Národného plánu zavedenia eura v SR.

Predpokladaný dátum vstupu Slovenskej republiky do eurozóny a zavedenia eura do peňažného obehu je 1. január 2009. Očakáva sa,  že euro bude v Slovenskej republike zavedené simultánne do bezhotovostného i hotovostného peňažného obehu (tzv. big-bang prístup).   

Zavedenie eura je komplexný proces, ktorý sa týka všetkých subjektov slovenskej ekonomiky a spoločnosti. Národný plán preto musí obsiahnuť úlohy a potreby súvisiace so zavedením eura, rozčleniť jednotlivé potreby a úlohy podľa hlavných skupín ekonomických subjektov a stanoviť harmonogram ich realizácie. Na tieto účely národný plán definuje inštitucionálne štruktúry zabezpečujúce zavedenie eura, ktoré budú zodpovedné za implementáciu jednotlivých krokov a postupov v stanovenom harmonograme. 

Po schválení tejto koncepcie budú v spolupráci s príslušnými rezortmi a mimovládnymi organizáciami vytvorené pracovné skupiny, ktoré identifikujú potrebné úlohy a vypracujú jednotlivé časti Národného plánu zavedenia eura v SR.

Národný plán bude obsahovať výhradne organizačné a technické aspekty zavedenia eura v SR. Jeho obsahom nebudú ekonomické aspekty podmieňujúce prijatie SR do eurozóny dané splnením maastrichtských kritérií. Dostatočný postup nominálnej a aj reálnej konvergencie ekonomiky Slovenska, ktorý zabezpečí vstup SR do eurozóny k 1. januáru 2009, je na druhej strane nevyhnutným predpokladom realizácie národného plánu podľa stanoveného harmonogramu. 

Vzhľadom na svoj koncepčný a širokospektrálny charakter materiál neobsahuje špeciálnu doložku finančných, ekonomických, environmentálnych vplyvov a vplyvov na zamestnanosť a podnikateľské prostredie. Odhad dopadov na verejné financie a podnikateľské prostredie bude súčasťou Národného plánu zavedenia eura v SR.